哀倪孟容父詞
作者：王柏
朝代：宋

paragraphs: 憶昔見公兮，季原之堂。
兄弟怡怡兮，清約是將。
藹子姓之弦歌兮，頭角昂昂。
來者起敬兮，知德義之日昌。
造化無情兮，慨有季之先亡。
氣象少異兮，燈火淒涼。
幸二子之自奮兮，視前有光。
何祿養之不久兮，遽驚風木之傷。
痛日月之未改兮，已變故常。
以公之剛介兮，豈北面於緇黄。
我知公之心兮，縈不足以挽其恨之長。
東風作惡兮雪絮正狂，黄壚曉啟兮松楸蒼蒼。
勞生兮永佚，世事兮茫茫。
交之道兮日落，老有淚兮滂滂。